From: Xiaofu <[email-masked]>
Date: Fri, 14 May 1993 19:19:44 CDT

菩萨蛮　五首　　　　　　韦庄

红楼别夜堪惆怅，香灯半卷流苏帐。残月出门时，美人和泪辞。琵琶
金翠羽，弦上黄莺语。劝我早归家，绿窗人似花。

人人尽说江南好，游人只合江南老。春水碧于天，画船听雨眠。垆边
人似月，皓腕凝霜雪。未老莫还乡，还乡须断肠。

如今却忆江南乐，当时年少青衫薄。骑马倚斜桥，满楼红袖招。翠屏
金屈曲，醉入花丛宿。此度见花枝，白头誓不归。

劝君今夜须沈醉，樽前莫话明朝事，珍重主人心，酒深情亦深。须愁
春漏短，莫诉金杯满。遇酒且呵呵，人生能几何！

洛阳城里春光好，洛阳才子他乡老。柳暗魏王堤，此时心转迷。桃花
春水渌，水上鸳鸯浴，凝恨对残晖，忆君君不知。

                                            晓拂