From: Xiaofu <[email-masked]>
Date: Tue, 22 Jun 1993 19:29:36 CDT

鹊踏枝　四首　　　　　　冯延已

谁道闲情抛却久，每到春来，惆怅还依旧。日日花前常病酒，不辞镜里
朱颜瘦。河畔青芜堤上柳，为问新愁，何事年年有。独立小桥风满袖，
平林新月人归后。

窗外寒鸡天欲曙，香印成灰，坐起浑无绪。庭际高梧凝宿雾，卷帘双鹊
惊飞去。屏上罗衣闲绣楼，一晌关情，忆遍江南路。夜夜梦魂休谩语，
已知前事无寻处。

几日行云何处去？忘却归来，不道春将暮！百草千花寒食路，香车系在
谁家树？泪眼倚楼频独语：双燕来时，陌上相逢否？撩乱春愁如柳絮，
悠悠梦里无寻处。

六曲栏干偎碧树，杨柳风轻，展尽黄金缕。谁把钿筝移玉柱，穿帘燕子
双飞去。满眼游丝兼落絮，红杏开时，一霎清明雨。浓睡觉来莺乱语，
惊残好梦无寻处。

                                               晓拂