Subject: Re: Ren Jian Ci Hua(16)

From: Sanyee Tang <[email-masked]>
Date: Sat, 14 Aug 1993 13:30:00 PDT

晓拂贴《人间词话》，说史达祖和姜夔的三首词可以看鄙人的 Post ，其实史达祖我贴的是他的一首《蝶恋花》。少不得打点精神，输入他的《双双燕》，连带白石的《暗香》、《疏影》，一起供上。

史达祖　　双双燕　咏燕

过春社了，度帘幕中间，去年尘冷。
差池欲往，试入旧巢相并。
还相雕梁藻井，又软语商量不定。
飘然快拂花梢，翠尾分开红影。

芳径，芹泥雨润，爱贴地争飞，竞夸轻俊。
红楼归晚，看足柳暗花暝。
应自栖香正稳，便忘了、天涯芳信。
愁损翠黛双娥，日日画栏独凭。

姜夔　　暗香

辛亥之冬，予载雪诣石湖。止既月，授简索句，且征新声，作此两曲。石
湖把玩不已，使工妓肆习之，音节谐婉，乃名之曰《暗香》《疏影》。

旧时月色，算几番照我，梅边吹笛？
唤起玉人，不管清寒与攀摘。
何逊而今渐老，都忘却春风词笔。
但怪得竹外疏花，香冷入瑶席。

江国，正寂寂，叹寄与路遥，夜雪初积。
翠尊易泣，红萼无言耿相忆。
长记曾携手处，千树压西湖寒碧。
又片片吹尽也，几时见得？

姜夔　　疏影

苔枝缀玉，有翠禽小小，枝上同宿。
客里相逢，篱角黄昏，无言自倚修竹。
昭君不惯胡沙远，但暗忆江南江北。
想佩环月夜归来，化作此花幽独。

犹记深宫旧事，那人正睡里，飞近蛾绿。
莫似春风，不管盈盈，早与安排金屋。
还教一片随波去，又却怨玉龙哀曲。
等恁时、重觅幽香，已入小窗横幅。