From: Xiaofu <[email-masked]>
Date: Tue, 27 Jul 1993 18:37:24 CDT

人间词话                王国维

                               三二

    词之雅郑，在神不在貌。永叔少年游虽作艳语，终有品格。方之美成，
便有淑女与倡伎之别。

                               三三

    美成深远之致不及欧秦。唯言情体物，穷极工巧，故不失为第一流之作
者。但恨创调之才多，创意之才少耳。

                               三四

    词忌用替代字。美成【解语花】之“桂华流瓦”（１），境界极妙。惜
以“桂华”二字代“月”耳。梦窗以下，则用代字更多。其所以然者，非意
不足，则语不妙也。盖意足则不暇代，语妙则不必代。此少游之“小楼连
苑”，“绣毂雕鞍”（２），所以为东坡所讥也（３）。

    （１）周邦彦【解语花】（元宵）：“风销焰蜡，露（三点水＋邑）烘
          炉，花市光相射。桂华流瓦。纤云散，耿耿素娥欲下。衣裳淡雅。
          看楚女、纤腰一把。箫鼓喧、人影参差，满路飘香麝。因念都城
          放夜。望千门如昼，嬉笑游冶。钿车罗帕。相逢处、自有暗尘随
          马。年光是也。唯只见、旧情衰谢。清漏移、飞盖归来，从舞休
          歌罢。”
    （２）秦观【水龙吟】：“小楼连苑横空，下窥绣毂雕鞍骤。朱帘半卷，
          单衣初试，清明时候。破暖轻风，弄晴微雨，欲无还有。卖花声
          过尽，斜阳院落，红成阵、飞鸳（上秋＋下瓦）。玉佩丁东别后。
          怅佳期、参差难又。名缰利锁，天还知道，和天也瘦。花下重门，
          柳边深巷，不堪回首。念多情，但有当时皓月，向人依旧。”
    （３）＜＜历代诗余＞＞卷五引曾　忄造　＜＜高齐词话＞＞：“少游自
          会稽入都见东坡。东坡问作何词，少游举［小楼连苑横空，下窥绣
          毂雕鞍骤。］东坡曰：‘十三字只说得一个人骑马楼前过。’”

                                                    晓拂