From: Xiaofu <[email-masked]>
Date: Tue, 6 Jul 1993 16:39:46 CDT

江城子　三首　　　　　　　苏轼

                     湖上与张先同赋

    凤凰山下雨初晴。水风清，晚霞明。一朵芙蕖，开过尚盈
盈。何处飞来双白鹭，如有意，慕娉婷。忽闻江上弄哀筝：苦
含情。遣谁听？烟敛云收，依约是湘灵。欲待曲终寻问取，人
不见，数峰青。

                     孤山竹阁送述古

    翠娥羞黛怯人看。掩霜纨，泪偷弹。且尽一尊，收泪听阳
关。谩道帝城天样远；天易见，见君难。画堂新创近孤山。曲
阑干，为谁安？飞絮落花，春色属明年。欲棹小舟寻旧事；无
处问，水连天。

                   乙卯正月二十日夜记梦

    十年生死两茫茫，不思量，自难忘。千里孤坟，无处话凄
凉。纵使相逢应不识，尘满面，鬓如霜。夜来幽梦忽还乡，小
轩窗，正梳妆。相顾无言，惟有泪千行。料得年年肠断处：明
月夜，短松岗。

                                       晓拂